b'\n_START_ARTICLE_\nV vrtincu (drama)\n_START_PARAGRAPH_\nV vrtincu je drama Angela Cerkvenika iz leta 1925.\n_START_SECTION_\n1. scena\n_START_PARAGRAPH_\nVera pride k zobozdravniku, prizna mu, da so zobje samo izgovor, da bi se sestala z njim. V zakonu je nezado\xc5\xa1\xc4\x8dena, njen mo\xc5\xbe poudarja predvsem du\xc5\xa1o in zanemarja telo, ona pa ho\xc4\x8de biti cela, svobodna, svoja. Lahko\xc5\xbeivi Kraupp je takoj za to in ona se s strastjo oklene njegovega lepega, vro\xc4\x8dega telesa.\n_START_SECTION_\n2. scena\n_START_PARAGRAPH_\nGale, nekdanji Verin snubec, zavrnitve ne more preboleti, zato poka\xc5\xbee Mo\xc5\xbeu Verino pismo ljubimcu, obenem pa zlobno pove, kako vsa kavarni\xc5\xa1ka dru\xc5\xa1\xc4\x8dina ve za Verine \xc4\x8dare in se posmehuje njemu, rogonoscu. Mo\xc5\xbeev ideal je \xc5\xbeiveti iz razuma, premagati nagon, zato ostane miren, le Galetu poka\xc5\xbee gnus in prezir.\n_START_SECTION_\n3. scena\n_START_PARAGRAPH_\nV pogovoru z Vero Mo\xc5\xbe pove, da ji ni\xc4\x8d ne zameri, kajti ljubezen, ki ne zmore premagati pohotnosti po lastnini je zgolj nagon, in \xc4\x8de bi ravnal tako, bi bil tak gnoj kot ve\xc4\x8dina drugih; naj ostane pri njem, ne bo ji kratil svobode. Vera mu ne verjame, boji se, da ji nastavlja past. Mo\xc5\xbe ji pove svojo slutnjo: Kraupp in Gale delata sporazumno, \xc4\x8daka jo hudo razo\xc4\x8daranje, v katerem bo potrebovala njegovo o\xc4\x8detovsko roko. Vera obsodi njegovo dejanje kot podlost in odide k ljubimcu. Mo\xc5\xbea prevzame bole\xc4\x8dina, hkrati pa je sre\xc4\x8den, da je z ljubeznijo do \xc5\xbeene ustvaril biser v svoji du\xc5\xa1i; bolj\xc5\xa1i je, ker ho\xc4\x8de biti bolj\xc5\xa1i, bole\xc4\x8dina je pri tem zanemarljiva.\n_START_SECTION_\n4. scena\n_START_PARAGRAPH_\nKraupp se je ljubice \xc5\xbee naveli\xc4\x8dal, zato Gale v sporazumu z njim Veri pove, da ima Kraupp druge, da mu je sam dal njeno pismo, ki ga je bil pokazal njenemu mo\xc5\xbeu z u\xc5\xbeitkom, kajti ma\xc5\xa1\xc4\x8devanje je sladko. Vera se v obupu napije, se Galetu prepusti, nato izmu\xc4\x8dena zaspi. Medtem se Kraupp vrne. Gale, ki se mu lastno dejanje gnusi, od prijatelja zahteva, naj Vero navede na misel o samomoru, naj ji nastavi kokain, saj tako one\xc4\x8da\xc5\xa1\xc4\x8dena ne bo mogla ve\xc4\x8d \xc5\xbeiveti med svinjami, kakr\xc5\xa1na sta onadva. Strahopetni Kraupp se najprej brani, nato popusti. Vera se zbudi, na lastna u\xc5\xa1esa sli\xc5\xa1i, da se je ho\xc4\x8de ljubimec znebiti s strupom. Obupana ga zapusti: ne bo se ubila, sku\xc5\xa1ala bo \xc5\xbeiveti med svinjami in \xc5\xa1ele potem, potem ...\n_START_SECTION_\n5. scena\n_START_PARAGRAPH_\nVero v bordelu obi\xc5\xa1\xc4\x8de Mo\xc5\xbe, njegova ljubezen je zasli\xc5\xa1ala njeno stisko; naj se vrne, on ve, da ga ljubi, da si \xc5\xbeeli \xc4\x8distosti. Vera se kr\xc4\x8devito brani, javna gre\xc5\xa1nica je, njeno telo je le \xc5\xa1e gnil pepel, ne more in ne sme se vrniti. Obna\xc5\xa1a se razbrzdano, povabi Galeta, ki jo vsak teden obiskuje, mo\xc5\xbeu dokazuje svojo propadlost. A Mo\xc5\xbeeva ljubezen sluti resnico: Vera ga ceni previsoko, da bi se mogla vrniti. Odide, Vera pa na\xc5\xbeene Galeta in v solzah poljublja sliko svojega mo\xc5\xbea; poleg njega ho\xc4\x8de \xc5\xbeiveti, \xc4\x8deprav ne z njim, povezana sta kakor z verigo. Kdaj bo konec, kdaj?\n_START_SECTION_\n6. scena\n_START_PARAGRAPH_\nVera je v je\xc4\x8di, okradla je nekega klienta. Spet jo obi\xc5\xa1\xc4\x8de mo\xc5\xbe, prigovarja ji, naj se po prestani kazni vrne, skupaj se bosta napotila k miru in sre\xc4\x8di. Toda Vera tega ne more sprejeti, \xc5\xbeivljenje z njim bi jo nenehoma soo\xc4\x8dalo z lastno ni\xc4\x8dvrednostjo; \xc5\xa1la bo svojo pot, ki bo grda in umazana, a bo njena. Od mo\xc5\xbea zahteva, naj jo zapusti, on pa ji odvrne, da tega ne more, dokler ona trpi, mogel bi le umreti z njo. Vera zagleda v tej misli re\xc5\xa1itev za oba, obljubi, da bo k njemu pri\xc5\xa1la umret.\n_START_SECTION_\n7. scena\n_START_PARAGRAPH_\nVera in njen mo\xc5\xbe sta pripravljena na smrt, mo\xc5\xbe ji \xc5\xa1e poslednji\xc4\x8d prigovarja, naj bi poskusila \xc5\xbeiveti skupaj, a Vera trdi, da je sklenila svoje ra\xc4\x8dune \xe2\x80\x93 kako naj ona, gobavka, \xc5\xbeivi z njim in ga oku\xc5\xbei? Mo\xc5\xbe zme\xc5\xa1a dve \xc4\x8da\xc5\xa1i strupa, mirno izpije svojo in umre, Veri pa se tako trese roka, da \xc4\x8da\xc5\xa1a pade in se razbije. Pred Vero se pojavi njena dvojnica (v ogledalu) in ji vr\xc5\xbee v obraz, da je morilka. \xc4\x8cistega \xc4\x8dloveka se je bala in ga sovra\xc5\xbeila, ker je bila ob njem vsa umazana in gobava. In \xc5\xa1e se ji ho\xc4\x8de blata in gnoja. Imela ju bo, med pljunki in pijano drhaljo beznic bo poginila, ker je stara in grda.'